## L’Institut de Medicina Legal i Ciències Forenses de València, premiat en el Simposi Internacional de Mort Sobtada celebrat a Costa Rica

*** El centre disposa d’una Unitat de Valoració de Risc de Mort Sobtada Familiar juntament amb el Servici de Cardiologia de la Fe, pionera a Espanya
* Des de 2008 ha estudiat prop de 2.000 casos d’autòpsies de mort sobtada i examinat més de 700 famílies per a previndre esta mort**

L’Institut de Medicina Legal i Ciències Forenses de València (IMLCF), dependent de la Conselleria de Justícia i Interior, ha obtingut el primer i tercer premi a la millor comunicació en el Simposi Internacional de Mort Sobtada, celebrat a Costa Rica.

El Servici de Patologia Forense de l’IMLCF és clau en la prevenció de la mort sobtada cardíaca i disposa d’una Unitat de Valoració de Risc de Mort Sobtada Familiar juntament amb el Servici de Cardiologia de l’Hospital Universitari i Politècnic La Fe, pionera a Espanya en l’estudi de famílies amb mort sobtada cardíaca (MSC) potencialment hereditària.

Des de 2008 la Unitat ha estudiat prop de 2000 casos d’autòpsies de mort sobtada i s’han examinat més de 700 famílies. L’estudi familiar, clínic i genètic, permet identificar familiars en risc i adoptar mesures profilàctiques (tractaments eficaços per a previndre complicacions, canvis en els hàbits de vida, exercici físic que es pot practicar o fàrmacs que cal evitar).

El Simposi ha sigut organitzat per Asociación Costarricense de Cardiología (ASOCAR) i Asociación Costarricense de Medicina Legal (ASOCOMEL) amb el lema “La perspectiva centreamericana cap a un repte global”.

Este simposi ha rebut l’aval acadèmic d’importants societats científiques d’Europa i Llatinoamèrica: Association for European Cardiovascular Pathology (AECVP), Sociedad Española de Patología Forense (SEPAF), Sociedad Interamericana de Cardiología (SIAC) i l’Alianza Contra la Muerte Súbita de la Sociedad Interamericana de Cardiología.

Fecha: 15/10/2024